Pamulandu wa ici, ifwe tatuli kabili abafwaikwa ukusunga iciputulwa conse ica mafunde yakwa Mose. Ifwe twamwene mwi Sambililo 3.4 ukuti Icipingo Icipya muli Kristu cabuulile icifulo ca Cipingo ica Kale ica mafunde yakwa Mose (Aba Hebere 8:13). Ku mfwa yakwe, Kristu aafuutile ''icakulemba ku minwe ica mafunde ico icali ubulwani kuli ifwe, ico icali icapinkana na ifwe (pa kubulwa amaka ya kusunga amafunde bwino bwino), no kusenda cene ukufumya mu nshila, ukupaampamina cene ku capindama cakwe...Eico mwileka umuntu apingule imwe mu cakulya, nangu mu cakunwa (ifyakupeela), nangu ni mu kucindika kwa mutebeto wa mipepele, nangu kwa mweshi upya, nangu kwa nshiku she sabata: ifyo ifili icinshingwa ca fintu ifikeesa; lelo icituntulu ni Kristu'' (Abena Kolose 2:14-17 A.V. na N.I.V.). Ici camoneka fye bwino - pamulandu wa mfwa yakwa Kristu pa capindama, Amafunde yalisendelwe ''ukufuma mu nshila'' pakuti ifwe twingalinga ukukaana ukupatikisha konse ukubiikwa pali ifwe ukwa kusunga ifiputulwa fya yako, pamo nga imitebeto ne sabata. Pamo nga Amafunde yambi, umulimo wa fintu ifi wali wa kusonta kuntanshi kuli Kristu. Panuma ya mfwa yakwe, ukucindama kwafiko ukwa fishibilo kwalifikilishiwe, eico kabili takwali ukutwalilila ukukabila ukusunga fyene.